|  |  |
| --- | --- |
|  | PATVIRTINTA  Kauno lopšelio-darželio „Tukas“ Direktorės 2024 m. lapkričio 28 d.  Įsakymu Nr. V- 272 |

**IKIMOKYKLINIO UGDYMO MOKYTOJO**

**PAREIGYBĖS APRAŠYMAS**

**I SKYRIUS**

**BENDROSIOS NUOSTATOS**

1. Ikimokyklinio ugdymo mokytojo (toliau – mokytojo) pareigybė.
2. Pareigybės lygis – A2. Pareigybės grupė – III, pareigybės kodas 234201.
3. Mokytojas – asmuo, ugdantis vaikus nuo dviejų iki penkerių/šešerių metų (iki vaikas pradeda lankyti priešmokyklinę grupę ar mokymo įstaigą) pagal ikimokyklinio ugdymo programą. Mokytojo pareigybės aprašymas reglamentuoja mokytojo, įgyvendinančio ikimokyklinio ugdymo programą, profesinę veiklą, funkcijas, teises bei atsakomybę.
4. Mokytojo darbo pareigas ir teises reglamentuoja Lietuvos Respublikos švietimo įstatymas (toliau – Švietimo įstatymas), poįstatyminiai teisės aktai, Lietuvos Respublikos švietimo, mokslo ir sporto ministro įsakymai, reglamentuojantys ikimokyklinio amžiaus vaikų ugdymą, pedagogų etikos normos, Kauno lopšelio-darželio „Tukas“ (toliau – įstaiga) nuostatai, darbo tvarkos taisyklės, kiti vidaus teisės aktai bei šis pareigybės aprašymas.
5. Mokytojas tiesiogiai pavaldus direktoriaus pavaduotojui ugdymui, atskaitingas direktoriui. Ikimokyklinio ugdymo mokytoją į darbą priima ir atleidžia iš pareigų teisės aktų nustatyta tvarka įstaigos direktorius.

**II SKYRIUS**

**KVALIFIKACINIAI IR BENDRIEJI REIKALAVIMAI**

1. Mokytojas turi būti įgijęs Švietimo įstatyme ir Reikalavimų mokytojų kvalifikacijai apraše, patvirtintame Lietuvos Respublikos švietimo, mokslo ir sporto ministro 2014 m. rugpjūčio 29 d. įsakymu Nr.V-774, ir visais galiojančiais pakeitimais, nustatytą išsilavinimą ir kvalifikaciją:
   1. mokytojas privalo mokėti lietuvių kalbą, jos mokėjimo lygis turi atitikti Valstybinės kalbos mokėjimo kategorijų, patvirtintų Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl Valstybinės kalbos mokėjimo kategorijų patvirtinimo ir įgyvendinimo“, reikalavimus; būti išklausę lietuvių kalbos kultūros kursus pagal Mokytojų, mokyklų vadovų, jų pavaduotojų ugdymui bei skyrių vedėjų lietuvių kalbos kultūros mokymo programą, patvirtintą Lietuvos Respublikos švietimo ir mokslo ministro 2005 m. spalio 20 d. įsakymu Nr. ISAK-2106 „Dėl Mokytojų, mokyklų vadovų, jų pavaduotojų ugdymui bei skyrių vedėjų lietuvių kalbos kultūros mokymo programos patvirtinimo“, per metus nuo darbo mokytoju pradžios, jeigu nėra išklausę ne mažesnės apimties (22 valandų arba 1 studijų kredito) dalyko studijų metu;
   2. mokytojas, privalo būti išklausęs specialiosios pedagogikos ir specialiosios psichologijos kursą mokytojams pagal Specialiosios pedagogikos ir specialiosios psichologijos kvalifikacijos tobulinimo kursų programą, patvirtintą Lietuvos Respublikos švietimo ir mokslo ministro 2007 m. gruodžio 18 d. įsakymu Nr. ISAK-2481 „Dėl Specialiosios pedagogikos ir specialiosios psichologijos kvalifikacijos tobulinimo kursų programos patvirtinimo“, per metus nuo darbo mokytoju pradžios, jeigu nėra išklausę ne mažesnės apimties (60 valandų arba 2 studijų kreditų) kursų anksčiau arba studijų metu (šis reikalavimas netaikomas mokytojams, baigusiems specialiosios pedagogikos ir (ar) psichologijos studijų programas);
   3. mokytojas privalo būti išklausęs ne trumpesnę kaip 80 valandų (ne mažiau kaip 3 studijų kreditų) kompiuterinio raštingumo apimties programą (30 proc. kontaktinių valandų ir 70 proc. savarankiško mokymosi valandų).
2. Reikalavimai mokytojo dalykiniam pasirengimui:
   1. mokytojas, turintis specialųjį vidurinį, įgytą iki 1995 metų, aukštesnįjį, įgytą iki 2009 metų, ar aukštąjį išsilavinimą, išskyrus asmenis, kurie aukštąjį išsilavinimą įgijo, baigę studijų programas pagal studijų kryptis, įrašytas Studijų sričių ir krypčių, pagal kurias vyksta studijos aukštosiose mokyklose, sąraše, patvirtintame Lietuvos Respublikos Vyriausybės 2009 m. gruodžio 23 d. nutarimu Nr. 1749 „Dėl Studijų sričių ir krypčių, pagal kurias vyksta studijos aukštosiose mokyklose, sąrašo ir Kvalifikacinių laipsnių sąrašo patvirtinimo“:

|  |  |
| --- | --- |
| Ugdymo programa | Reikalavimai\* |
| Ikimokyklinis ugdymas | Baigta Ikimokyklinio ugdymo mokytojų rengimo ir (ar) Vaikystės pedagogikos programa |

* 1. mokytojas, kuris aukštąjį išsilavinimą įgijo, baigęs studijų programas pagal studijų kryptis, įrašytas Studijų sričių ir krypčių, pagal kurias vyksta studijos aukštosiose mokyklose, sąraše, patvirtintame Lietuvos Respublikos Vyriausybės 2009 m. gruodžio 23 d. nutarimu Nr. 1749 „Dėl Studijų sričių ir krypčių, pagal kurias vyksta studijos aukštosiose mokyklose, sąrašo ir Kvalifikacinių laipsnių sąrašo patvirtinimo“:

|  |  |  |  |
| --- | --- | --- | --- |
| Ugdymo programa | Kvalifikacija\* | | |
| Studijų kryptis | Krypties šaka | Kvalifikacinis laipsnis |
| Ikimokyklinis ugdymas | Pedagogika | Ikimokyklinio ugdymo pedagogika | Pedagogikos krypties (šakos) |

* 1. mokytojas, kuris aukštąjį išsilavinimą įgijo, baigęs studijų programas pagal studijų kryptis, įrašytas Studijų krypčių ir krypčių grupių, pagal kurias vyksta studijos aukštosiose mokyklose, sąraše, patvirtintame Lietuvos Respublikos švietimo, mokslo ir sporto ministro 2016 m. gruodžio 1 d. įsakymu Nr. V-1075 „Dėl Studijų krypčių ir krypčių grupių, pagal kurias vyksta studijos aukštosiose mokyklose, sąrašo, patvirtinimo:

|  |  |  |
| --- | --- | --- |
| Ugdymo programa | Studijų krypčių grupė | Studijų kryptis / Studijų programa |
| Ikimokyklinis ugdymas | Ugdymo mokslai | Pedagogika. Ikimokyklinio ugdymo ir (ar) vaikystės pedagogikos studijų programa |

1. Mokytojas privalo išmanyti ikimokyklinio amžiaus vaikų raidos ypatumus, ugdymo(si) būdus, formas, metodus ir juos taikyti praktikoje. Gebėti valdyti, kaupti, sisteminti, apibendrinti informaciją ir rengti išvadas, planuoti ir organizuoti savo veiklą, spręsti iškilusias problemas ir konfliktus, dirbti komandoje, pripažinti ir gerbti kiekvieno bendruomenės nario teises, nepažeisti pedagoginės etikos normų. Mokytojas turi atitikti nepriekaištingos reputacijos reikalavimus, nustatytus Švietimo įstatyme.
2. Mokytojas atestuojamas Švietimo, mokslo ir sporto ministro nustatyta tvarka.

**III SKYRIUS**

IKIMOKYKLINIO UGDYMO MOKYTOJO VEIKLOS PRINCIPAI

1. Ugdymo procese mokytojas taiko šiuos principus:
   1. visuminio ugdymo – atsižvelgiamas į vaiko raidos, vaikų kultūros dėsningumus ir siekia visų vaiko galių plėtotės, tikslingai ugdomos vaiko vertybinės nuostatos, jausmai, mąstymas ir elgsena.
   2. individualizavimo – ugdymas grindžiamas kiekvieno vaiko asmenybės pažinimu, ugdymo(si) poreikių pripažinimu, numatant veiklas ir sudarant sąlygas kiekvienam vaikui ugdytis ir tobulėti.
   3. tęstinumo – tęsiamas šeimoje pradėtas pozityvus vaiko ugdymas;
   4. dermės – derinami šeimos ir įstaigos interesai, lūkesčiai dėl vaikų pasiekimų, ugdymo (si) būdų, rūpinamasi šeimos švietimu.

**IV SKYRIUS**

**MOKYTOJO FUNKCIJOS**

1. Mokytojofunkcijos:
   1. *funkcijos, skirtos ikimokyklinio ugdymo programai įgyvendinti* (mokytojo kontaktinės darbo valandos su vaikais):
      1. atsižvelgiant į realią ikimokyklinio ugdymo grupės situaciją ir turimus išteklius, tėvų (globėjų) lūkesčius planuoti, organizuoti ir vykdyti ugdomąjį procesą, taikant STEAM ugdymo būdus;
      2. kurti socialines sąveikas grupėje, kurios skatina vaikus savarankiškai veikti, moko bendradarbiauti;
      3. modeliuoti ir taikyti strategijas, skatinančias prasmingą vaikų bendradarbiavimą ir tarpusavio paramą;
      4. tinkamai parinkti ugdymo metodus, būdus, pasitelkti STEAM ugdymo metodinę medžiagą;
      5. organizuojant ir vykdant ugdomąjį procesą grupėje, atsižvelgti į individualius vaikų ugdymosi poreikius ir amžių, įstaigos ikimokyklinio ugdymo programos tikslus;
      6. skirti reikiamą dėmesį kiekvienam vaikui, remiantis jo stipriosiomis pusėmis ir skatinant jį ugdytis;
      7. teikti pagalbą vaikams, turintiems specialiųjų ugdymosi poreikių, pritaikant ugdymo turinį, metodus ir priemones;
      8. siūlyti veiklas, kurios skatina vaikų susidomėjimą ir kelia jiems naujų iššūkių, žadina kūrybingumą, tyrinėjimą, eksperimentavimą, padeda savarankiškai ieškoti atsakymų, spręsti problemas;
      9. išlaikyti pusiausvyrą tarp individualios veiklos, darbo mažose grupėse ir visos grupės ugdomosios veiklos, tarp iš anksto suplanuotos ir vaikų pasiūlytos veiklos;
      10. ugdyti tvirtas vaiko dorovės, pilietines, tautines bei patriotines nuostatas, skatinti asmenybės galių plėtojimą, formuoti vaiko sveikos ir saugios gyvensenos, ekologinės elgsenos įgūdžius;
      11. taikyti kalbos mokymo metodikas vaikams iš kitakalbių ar mišrių šeimų;
      12. vykdyti vaiko teisių pažeidimų prevenciją, pastebėjus ar įtarus smurtą, prievartos, seksualinio išnaudojimo apraiškas, vadovautis įstaigos Smurto ir patyčių prevencijos, intervencijos aprašo nuostatomis ir imtis priemonių, kad laiku suteikti pagalbą vaikui;
      13. užtikrinti, kad kiekvieną dieną teisės aktais nustatytą laiką vaikai praleistų gryname ore, įstaigos lauko erdves panaudojant visapusiškam vaikų ugdymuisi;
      14. saugoti vaikų sveikatą, garantuoti vaikų fizinį ir psichologinį saugumą grupėje, salėje, kitose įstaigos erdvėse, žaidimų aikštelėse ir kt.:
          1. lipant laiptais, einant pasivaikščioti, užtikrinti, kad vaikai būtų lydimi 2 suaugusių asmenų;
          2. lauke stebėti, kad aikštelėse nebūtų vaikams pavojingų daiktų, stiklo duženų, atsikišusių briaunų ir pan.;
          3. tiek grupėje, tiek buvimo lauke metu stebėti, kad vaikai nevalgytų nevalgomų objektų (žaislų, žolių ir kt.);
          4. pasivaikščiojimo metu nuolat stebėti ir skaičiuoti vaikus; pasigedus vaiko, skubiai informuoti įstaigos administraciją, tėvus (globėjus), policiją;
          5. įvykus nelaimingam atsitikimui, nedelsiant suteikti pirmąją pagalbą, informuoti administraciją, tėvus (globėjus), palydėti nukentėjusįjį į visuomenės sveikatos specialisto kabinetą, esant poreikiui – iškviesti greitąją medicinos pagalbą;
      15. kontroliuoti vaikų maitinimą: porcijų dydį, estetinį stalo vaizdą, stebėti tvarką valgymo metu.
   2. *funkcijos, skirtos pasirengti įgyvendinti ikimokyklinio ugdymo programą*(mokytojo nekontaktinės darbo valandos):
      1. kurti stimuliuojančią, funkcionalią, dinamišką, psichologiškai ir fiziškai saugią ugdymo(si) aplinką;
      2. grupės ugdymo(si) aplinką suskirstyti į logiškai apibrėžtas mažesnes erdves (pagal ugdymosi sritis) su tam tikrai veiklai tinkamomis priemonėmis, skatinančiomis tyrinėti, žaisti ir ugdytis. Grupės aplinkoje skirti erdvę atsipalaidavimui ir ramybei, kur vaikai gali nusiraminti ir pailsėti;
      3. planuoti ugdymą(si), remiantis žiniomis apie vaikų jau turimus gebėjimus, nuostatas, žinias ir supratimą, jų individualius ugdymosi poreikius, siekiant vaikų ugdymosi pasiekimų augimo;
      4. supažindinti šeimas su ikimokyklinio ugdymo programa, artimiausiais tikslais ir tartis dėl bendradarbiavimo tikslams pasiekti. Kiekvienų mokslo metų rugsėjo mėnesį organizuoti grupės susirinkimą;
      5. į vertinimo ir planavimo procesą įtraukti švietimo pagalbos ir kitus specialistus, siekiant suteikti veiksmingą ir tikslingą pagalbą;
      6. rengti individualias, pritaikytas ugdymo programas, vadovaujantis Kauno pedagoginės psichologinės tarnybos rekomendacijomis;
      7. pasiruošti ugdomosioms veikloms, projektams, renginiams, šventėms;
      8. sistemingai stebėti ir fiksuoti vaikų pasiekimus, dokumentuoti vaikų daromą pažangą, lyginti ankstesnius vaiko pasiekimus su esamais, nelyginti vaikų pasiekimų tarpusavyje;
      9. ugdyti vaikų gebėjimą vertinti savo ir kitų vaikų veiklą, elgesį ir darbus;
      10. vertinti vaikų įsitraukimo į ugdymosi procesą bei savijautos lygį ir prireikus tinkamai pritaikyti veiklas, siekdamas, kad visi vaikai aktyviai dalyvautų ugdymosi procese ir pasiektų pažangą;
      11. informuoti tėvus (globėjus) apie vaiko daromą pažangą, pasiekimus. Du kartus per mokslo metus organizuoti individualius pokalbius su vaiko šeima;
      12. gerbti kiekvieną šeimą, kviesti šeimos narius bendradarbiauti, parodyti, kad jie yra laukiami ir rasti būdų, kaip juos įtraukti į vaikų ugdymosi procesą;
      13. užtikrinti informacijos apie šeimas ir vaikus konfidencialumą;
      14. planuoti išvykas, ekskursijas su vaikais, pateikti prašymą, vaikų sąrašą ir lydinčius asmenis (3 dienas prieš išvyką) įstaigos direktoriui;
   3. *funkcijos, susijusios su kita ugdomąja veikla su mokiniais,* bendradarbiavimas su pedagoginiais darbuotojais, vaikų tėvais (globėjais) ir įstaigos partneriais; vadovavimas grupei, įstaigos veiklos įsivertinimas, kitos veiklos, kurios nėra apibrėžtos 12.1. ir 12.2. papunkčiuose, siekiant įstaigos ugdymo (mokymo) tikslų (mokytojo nekontaktinės darbo valandos):
      1. kartu su mokytojo padėjėju tvarkyti savo grupės ir lauko aikštelės teritoriją: tvarkyti, plauti žaislus, prižiūrėti grupės augalus. Baigus darbą, patalpas palikti tvarkingas;
      2. apmąstyti ir įsivertinti savo pedagoginės praktikos efektyvumą bei siekti gauti grįžtamąjį ryšį iš kolegų. Kasmet iki gegužės 31 dienos atsiųsti direktoriaus pavaduotojai ugdymui metų veiklos bei kompetencijos įsivertinimo lentelę;
      3. analizuoti ir teikti pasiūlymus dėl pedagoginės veiklos gerinimo, reikiamų ugdymo priemonių įsigijimo įstaigos administracijai;
      4. dalyvauti bendrose įstaigos veiklose: posėdžiuose, pasitarimuose, darbo grupių susirinkimuose;
      5. tvarkyti pedagoginę ir grupės dokumentaciją: pildyti elektroninį dienyną, rinkti iš tėvų (globėjų) prašymus, pažymas, susijusias su mokesčio lengvatomis, teikti priminimus dėl mokesčio lengvatų bei apmokėjimo;
      6. vykdyti kitus su įstaigoje organizuojamo ugdomojo proceso funkcijomis susijusius nenuolatinio pobūdžio direktoriaus ar direktoriaus pavaduotojo ugdymui pavedimus ir užduotis;
      7. inicijuoti ir dalyvauti bendruose įstaigos renginiuose, projektuose ir kitose veiklose;
      8. kas metus tikrintis sveikatą. Išklausyti higienos įgūdžių, saugos darbe ir pirmos pagalbos kursus;
      9. profesiškai tobulėti.
2. Mokytojas tikslingai išnaudoja netiesioginio darbo su vaikais skirtą laiką, atlikti 12.2, 12.3 punktuose išvardintoms funkcijoms.

**IV SKYRIUS**

**MOKYTOJO TEISĖS**

1. Mokytojas turi teisę:
   1. pasirinkti pedagoginės veiklos metodus ir formas;
   2. gauti informaciją apie valstybės, regiono, miesto švietimo naujoves;
   3. gauti informacinę, konsultacinę, metodinę pagalbą iš logopedo, psichologo, specialiojo pedagogo, visuomenės sveikatos priežiūros specialisto, administracijos;
   4. teikti siūlymus administracijai dėl ugdymo proceso ir įstaigos veiklos tobulinimo;
   5. dalyvauti įstaigos savivaldoje;
   6. teisės aktų nustatyta tvarka tobulinti kvalifikaciją, atestuotis;
   7. į saugias ir sveikas darbo sąlygas.

**V SKYRIUS**

**ATSAKOMYBĖ**

1. Mokytojas atsako už:
   1. tinkamą pareigybės aprašyme nustatytų funkcijų atlikimą;
   2. vaikų gyvybę bei fizinį ir psichologinį saugumą grupėje, salėje, kitose įstaigos erdvėse, lauko žaidimų aikštelėse, išvykų ir ekskursijų metu;
   3. sistemingą tėvų (globėjų) informavimą apie vaikų pasiekimus, ugdymo(si) poreikius ar iškilusias problemas (sveikatos, prigimtinių, socialinių poreikių tenkinimo ir pan.);
   4. teisingą kasdieninio vaikų lankymo apskaitos vedimą elektroniniame dienyne ,,Mūsų darželis“ ir vaikų lankomumo žiniaraščio, paskutinę einamojo mėnesio dieną, sutvarkymą ir teikimą;
   5. informacijos pateikimą įstaigos administracijai apie vaiko turimas socialines ar sveikatos problemas, pastebėtą ar įtariamą vaiko teisių pažeidimą;
   6. vaikų priėmimą į grupę ir išleidimą į namus (tik su tėvais (globėjais), kitais suaugusiais asmenimis, turinčiais raštišką tėvų (globėjų) leidimą/prašymą);
   7. vaikų maitinimo procesą grupėje, jų saugumą prie stalo maitinimosi metu;
   8. įstaigos darbo tvarkos taisyklių, darbų saugos ir sveikatos, priešgaisrinės saugos, higienos normų reikalavimų vykdymą, darbuotojų etikos normų laikymąsi;
   9. savo darbo vietos patalpų ir jose esančio inventoriaus, žaislų, ugdymo priemonių tausojimą ir priežiūrą, žaislų ir ugdymo priemonių apskaitą;
   10. užtikrinimą asmens duomenų apsaugos teisės aktų nustatyta tvarka: korektišką, tikslingą gautų duomenų panaudojimą, turimos informacijos konfidencialumą;
2. Už pareigų nevykdymą arba netinkamą vykdymą taikoma Lietuvos Respublikos įstatymų nustatyta drausminė, administracinė, materialinė ir baudžiamoji atsakomybė, priklausomai nuo pažeidimo aplinkybių ir pasekmių.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_